ഓണ്ലൈന് ക്ലാസിനിടെ രക്ഷാകര്ത്താക്കള്ക്കെതിരെ പരാതി കുട്ടിയെ ചൈല്ഡ് വെല്ഫെയര് കമ്മിറ്റി ഏറ്റെടുത്തു മാരാരിക്കുളം: ഓണ്ലൈന് ക്ലാസിനിടെ രക്ഷാകര്ത്താക്കള്ക്കെതിരെ പരാതിപ്പെട്ട ബാലികയെ ചൈല്ഡ് വെല്ഫെയര് കമ്മിറ്റി ഏറ്റെടുത്തു. മാരാരിക്കുളത്ത് വെള്ളിയാഴ്ച രാവിലെയാണ് സംഭവം. കുട്ടിയുടെ രക്ഷാകര്ത്താക്കള് വിവാഹബന്ധം വേര്പ്പെടുത്തിയതാണ്. കുട്ടിയുടെ സംരക്ഷണത്തെച്ചൊല്ലി കുടുംബ കോടതിയില് കേസും നിലനില്ക്കുന്നുണ്ട്. അമ്മ വിദേശത്താണ്. അച്ഛനൊപ്പമാണ് കുട്ടി കഴിഞ്ഞിരുന്നത്. മൂന്നുമാസം മുമ്ബ് അമ്മ നാട്ടിലെത്തിയപ്പോള് കുട്ടിയെ വിട്ടുകിട്ടാന് ഹരജി നല്കി.ഈ മാസം 26 വരെ അമ്മക്കൊപ്പം കഴിയാന് കുടുംബ കോടതി ഉത്തരവിട്ടിരുന്നു. ഇതേതുടര്ന്നാണ് കുട്ടി അമ്മയുടെ വീട്ടിലെത്തിയത്. രാവിലെ ഓണ്ലൈന് ക്ലാസില്, തന്നെ വീട്ടില് പൂട്ടിയിട്ടെന്ന് വിദ്യാര്ഥിനി പരാതിപ്പെട്ടതിനെത്തുടര്ന്ന് സ്കൂള് അധികൃതര് പൊലീസില് അറിയിച്ചു. മാരാരിക്കുളം സി.ഐ എസ്. രാജേഷ്, എസ്.ഐ സഞ്ജീവ്കുമാര് എന്നിവരുടെ നേതൃത്വത്തില് കുട്ടിയെ തേടിയെത്തി. അച്ഛനൊപ്പം താമസിക്കുന്നതിന് വേണ്ടിയാണ് വീട്ടുതടങ്കലിലാണെന്ന് കുട്ടി പറഞ്ഞതെന്ന് പൊലീസിന് വ്യക്തമായി. ചൈല്ഡ് വെല്ഫെയര് കമ്മിറ്റി അംഗം ജലജ ചന്ദ്രന് കുട്ടിയുടെ രക്ഷാകര്ത്താക്കളുമായി സംസാരിച്ച് താല്ക്കാലിക സംരക്ഷണം ഏറ്റെടുത്തു. കുട്ടിയെ 26ന് കുടുംബ കോടതിയില് ഹാജരാക്കുമെന്ന് ജലജ ചന്ദ്രന് അറിയിച്ചു.